Број на Службен весник: 275/2019

Датум на објава на Службен весник: 27.12.2019 година

**МИНИСТЕРСТВО ЗА ПРАВДА**

Врз основа на член 50 став (3) од Законот за извршување на санкциите („Службен весник на Република Северна Македонија“ број 99/19 и 220/19), министерот за правда донесе

ПРАВИЛНИК ЗА ОПРЕДЕЛУВАЊЕ НА ДОДАТОК НА ПЛАТА ЗА ПОСЕБНИ УСЛОВИ ЗА РАБОТА И ЗА РАБОТА ИЗЛОЖЕНА НА РИЗИК

**Член 1**

Со овој правилник се пропишува додатокот на плата за посебни услови за работа и за работа изложена на ризик (во натамошниот текст: додатокот на плата).

**Член 2**

Додатокот на плата се определува во зависност од посебните услови и времетраењето на работата изложена на ризик на административните државни службеници и помошнотехничките лица во казнено-поправните и воспитно-поправните установи на работните места кај кои стажот на осигурување се смета со зголемено траење (во натамошниот текст: вработените).

**Член 3**

Додаток на плата за посебни услови за работа и работа изложена на ризик во висина од 30% од износот на основната плата им се определува на вработените во сектор за ресоцијализација кои секојдневно и постојано во текот на работното време се изложени на ризик  по животот и здравјето поради:

-             опасни работни услови кои предизвикуваат постојана непријатност или можат да предизвикаат повреди;

-             директен контакт со лица кои се високо ризични, лица со попреченост во развојот, деструктивни, суицидни, зависници од дроги и друг тип на зависности, како и лица со потешкотии во комуникацијата и адаптацијата;

-             закани од вербални и физички насилства или ситуации со можен екстремен конфликт, изложеност на закани на семејството;

-             можност од сериозни инфективни заболувања кои претставуваат закана за животот и може да предизвикаат долготрајни последици по здравјето;

-             психичка траума која произлегува од потребата да се работи во ситуација каде што има несреќни случаи, тешки повреди и смртни случаи при катастрофи.

**Член 4**

Додаток на плата за посебни услови за работа и работа изложена на ризик во висина од 25% од износот на основната плата, им се определува на вработените кои не се опфатени со член 3 од овој правилник, а кои  се секојдневно, но не постојано во текот на работното време изложени на ризик  по животот и здравјето поради:

-             опасни работни услови кои предизвикуваат постојана непријатност или можат да предизвикаат повреди;

-             директен контакт со лица кои се високо ризични, лица со попреченост во развојот, деструктивни, суицидни, зависници од дроги и друг тип на зависности, како и лица со потешкотии во комуникацијата и адаптацијата;

-             закани од вербални и физички насилства или ситуации со можен екстремен конфликт, изложеност на закани на семејството;

-             можност од сериозни инфективни заболувања кои претставуваат закана за животот и може да предизвикаат долготрајни последици по здравјето;

-             психичка траума која произлегува од потребата да се работи во ситуација каде што има несреќни случаи, тешки повреди и смртни случаи при катастрофи.

**Член 5**

Овој правилник влегува во сила наредниот ден од денот на објавувањето во „Службен весник на Република Северна Македонија“.

|  |  |
| --- | --- |
| Бр. 01-5561/1 |  |
| 27 декември 2019 година | Министер за правда, |
| Скопје | д - р**Рената Дескоска**,с.р. |